ત્યારબાદ ચિનુભાઈએ નાટકના કથાવસ્તુની વિગતે ઝાંખી કરાવી. ઇન્દિરા ગાંધીએ દેશમાં કટોકટી જાહેર કરી તેમાં લોકશાહીના લીરેલીરા ઊડી ગયા તેના પ્રત્યુત્તર રૂપે ‘સોક્રેટીસ’ રચાઈ. ઉમાશંકરે કટોકટી વખતે કહેલું, “આખો હિમાલય કાળો થઇ ગયો.” રોટલી ખાઓ ત્યારે ખાતરની વાસ ન આવવી જોઈએ તેમ કટોકટીનો સીધો વિરોધ નોંધાવ્યા વિના લોકશાહીને ઇતિહાસની આંગળીએ લોકમાનસમાં પાછી લાવે તે ‘દર્શક’. આજે પણ એવી પરિસ્થિતિ છે કે તે ઈતિહાસ આવાં પાત્રો દ્વારા ફરી જીવતો કરવો જોઈએ તેવી ટકોર ચિનુભાઈએ કરીને પોતાનું અતિ રસપ્રદ વક્તવ્ય સમેટ્યું.